SUPER เดินเครื่อง COD โซลาร์ฟาร์มสหกรณ์เฟส 2 จำนวน 3 โครงการ กำลังผลิตรวม 14 MW
SUPER เดินเครื่อง COD โซลาร์ฟาร์มสหกรณ์เฟส 2 จำนวน 3 โครงการ กำลังผลิตรวม 14 MW 
25 ธ.ค. 2561

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า วานนี้ (24 ธ.ค.) บริษัทย่อยของ SUPER ในฐานะที่เป็น “ผู้สนับสนุนโครงการ” ในการดำเนินการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร ระยะที่ 2 ได้จ่ายไฟฟ้าเข้าระบบเชิงพาณิชย์ (COD) จำนวนรวม 3 โครงการ กำลังการผลิตรวม 14 เมกะวัตต์ (MW)
ได้แก่ โครงการสหกรณ์การเกษตรเมืองชัยภูมิ จำกัด ขนาด 4 เมกะวัตต์, สหกรณ์การเกษตรกองทุนสวนยางบ้านดินนา จำกัด ขนาด 5 เมกะวัตต์ และสหกรณ์การเกษตรผู้ผลิตยางพาราสุราษฎร์ธานี จำกัด ขนาด 5 เมกะวัตต์
ทั้งนี้ ส่งผลให้โครงการโรงไฟฟ้าพลังงานแสงอาทิตย์ของบริษัทย่อยของ SUPER ทุกโครงการ ได้จ่ายไฟฟ้าเข้าระบบเชิงพาณิชย์ ให้กับการไฟฟ้าส่วนภูมิภาค และ/หรือการไฟฟ้าฝ่ายผลิตแห่งประเทศไทย (กฟผ.) แล้วเป็นจำนวนรวมทั้งสิ้น 127 โครงการ กำลังการผลิตรวม 754.60 เมกะวัตต์
ขณะที่คงเหลือโครงการที่ยังไม่ได้จ่ายไฟฟ้าเข้าระบบเชิงพาณิชย์ จำนวน 7 โครงการ กำลังผลิตรวม 35.4 เมกะวัตต์ จากทั้งหมดที่มี 134 โครงการ กำลังผลิตรวม 790 เมกะวัตต์